b'\n_START_ARTICLE_\nOkoljsko na\xc4\x8drtovanje\n_START_PARAGRAPH_\nPri okoljskem na\xc4\x8drtovanju gre za upo\xc5\xa1tevanje okoljskih parametrov pri oblikovanju na\xc4\x8drtov, programov, usmeritev, zgradb ali izdelkov. Pri klasi\xc4\x8dnem preudarnem oblikovanju so morda res \xc5\xbee od nekdaj upo\xc5\xa1tevali okoljske dejavnike, toda \xc5\xa1ele v okoljskem gibanju, ki se je za\xc4\x8delo v \xc5\xa1tiridesetih letih dvajsetega stoletja, so koncept natan\xc4\x8dneje opredelili._NEWLINE_Okoljsko na\xc4\x8drtovanje se lahko nana\xc5\xa1a tudi na uporabne umetnosti in znanosti, ki se ukvarjajo z ustvarjanjem \xc4\x8dlove\xc5\xa1ko zasnovanega okolja. Ta podro\xc4\x8dja zajemajo arhitekturo, geografijo, urbanisti\xc4\x8dno na\xc4\x8drtovanje, krajinsko arhitekturo in oblikovanje notranjih prostorov. V okoljsko na\xc4\x8drtovanje so lahko vklju\xc4\x8dena tudi interdisciplinarna podro\xc4\x8dja, kot sta ohranjanje zgodovinske dedi\xc5\xa1\xc4\x8dine in oblikovanje razsvetljave. V \xc5\xa1ir\xc5\xa1em pogledu okoljsko na\xc4\x8drtovanje vpliva tudi na industrijsko oblikovanje izdelkov: inovativne avtomobile, vetrne generatorje, opremo, ki uporablja son\xc4\x8dno energijo, in drugo vrsto opreme. Trenutno se izraz uporablja tudi pri ekolo\xc5\xa1kih vpra\xc5\xa1anjih in vpra\xc5\xa1anjih trajnostnega razvoja.\n_START_SECTION_\nZgodovina\n_START_PARAGRAPH_\nPrvi znani koncepti okoljskega oblikovanja so se osredoto\xc4\x8dali predvsem na ogrevanje s son\xc4\x8dno energijo, ki so ga za\xc4\x8deli uporabljati v Anti\xc4\x8dni Gr\xc4\x8diji okrog leta 500 pr. n. \xc5\xa1t. V tistem \xc4\x8dasu so na prete\xc5\xbenem obmo\xc4\x8dju Gr\xc4\x8dije iz\xc4\x8drpali zaloge lesa, ki so ga uporabljali za gorivo, zaradi \xc4\x8desar so za\xc4\x8deli arhitekti oblikovati hi\xc5\xa1e, ki bi izkori\xc5\xa1\xc4\x8dale son\xc4\x8dno energijo. Grki so se zavedali, da se polo\xc5\xbeaj Sonca \xc4\x8dez leto spreminja. Na zemljepisni \xc5\xa1irini 40\xc2\xb0 je na jugu poleti Sonce visoko in je v zenitu pod kotom 70\xc2\xb0, medtem ko pozimi potuje ni\xc5\xbee in ima v zenitu 26\xc2\xb0. Gr\xc5\xa1ke hi\xc5\xa1e so bile zgrajene tako, da so bile s fasado obrnjene proti jugu, kar je pomenilo, da so bile poleti dele\xc5\xbene zelo malo oziroma ni\xc4\x8d son\xc4\x8dnih \xc5\xbearkov, pozimi pa so bile povsem izpostavljene soncu, ki jih tako ogrevalo. Poleg tega so bile hi\xc5\xa1e, ker so bile obrnjene proti jugu, obvarovane pred hladnej\xc5\xa1imi severnimi vetrovi. Ta preudarna postavitev hi\xc5\xa1 je vplivala na razvoj mre\xc5\xbenega vzorca starodavnih mest. Ker so bile hi\xc5\xa1e obrnjene od severa proti jugu, so ulice v gr\xc5\xa1kih mestih ve\xc4\x8dinoma potekale od vzhoda proti zahodu._NEWLINE_S son\xc4\x8dno arhitekturo so nadaljevali tudi Rimljani, ki so do prvega stoletja pr. n. \xc5\xa1t. podobno kot njihovi predniki skr\xc4\x8dili ve\xc4\x8dino gozdov na rodnem italijanskem polotoku. Rimski koncept heliocaminus, kar dobesedno pomeni \xc2\xbbson\xc4\x8dna povr\xc5\xa1ina\xc2\xab, je deloval po enakih na\xc4\x8delih kot predhodne gr\xc5\xa1ke hi\xc5\xa1e. \xc5\xa0tevilna javna kopali\xc5\xa1\xc4\x8da so bila obrnjena proti jugu. Rimski arhitekti so oknom dodali stekla in na ta na\xc4\x8din omogo\xc4\x8dili prehod svetlobe in prepre\xc4\x8dili uhajanje toplote, zaradi \xc4\x8desar je notranjost ostala topla. Prav tako so Rimljani uporabljali rastlinjake, v katerih so pridelovali pridelke vse leto in gojili eksoti\xc4\x8dne rastline iz daljnih pokrajin cesarstva. Plinij starej\xc5\xa1i je pisal o rastlinjakih, ki so oskrbovali kuhinjo cesarja Tiberija \xc4\x8dez vse leto._NEWLINE_Poleg usmeritve stavb proti soncu in uporabe stekla kot zbiralnika son\xc4\x8dne toplote so stare civilizacije poznale tudi druge na\xc4\x8dine za izkori\xc5\xa1\xc4\x8danje son\xc4\x8dne energije. Grki, Rimljani in Kitajci so izoblikovali zaobljena ogledala, ki so osredoto\xc4\x8dila son\xc4\x8dne \xc5\xbearke na dolo\xc4\x8den predmet s tolik\xc5\xa1no mo\xc4\x8djo, da je ta v nekaj sekundah zagorel. Son\xc4\x8dni odsevniki so bili pogosto izdelani iz srebra, bakra ali polirane medenine._NEWLINE_Zgodnji za\xc4\x8detki sodobnega okoljskega oblikovanja segajo v pozno 19. stoletje, ko je pisec/oblikovalec William Morris, zavrnil uporabo industrijskih snovi in postopkov pri izdelavi tapet, tkanin in knjig, ki so jih proizvajali v njegovem studiu. On in njegovi somi\xc5\xa1ljeniki, med drugim John Ruskin so bili mnenja, da bo industrijska revolucija \xc5\xa1kodila naravi in delavcem._NEWLINE_V dokumentarnem filmu Phila Cousineauja z naslovom Ecological Design: Inventing the Future je bilo sli\xc5\xa1ati trditev, da je bil v desetletjih, ki so sledila drugi svetovni vojni, \xc2\xbbsvet prisiljen k soo\xc4\x8denju s temno senco znanosti in industrije\xc2\xab. Od sredine dvajsetega stoletja so misleci, med katerimi je bil Buckminster Fuller, spodbujali k \xc5\xa1irjenju in poglabljanju zanimanja okoljskih oblikovalcev. Danes energetska u\xc4\x8dinkovitost, ustrezna tehnologija, organska hortikultura in agrikultura, sanacija tal za rabo, smernice gibanja New Urbanism ter ekolo\xc5\xa1ko trajnostna energija in sistemi za ravnanje z odpadki veljajo za priznana merila ali mo\xc5\xbenosti, ki jih je mogo\xc4\x8de uporabiti._NEWLINE_Z vklju\xc4\x8devanjem obnovljivih energetskih virov, kot so son\xc4\x8dna fotonapetostna, son\xc4\x8dna toplotna in celo geotermalna energija, v strukture je mogo\xc4\x8de ustvariti poslopja z ni\xc4\x8delno emisijo, kjer je poraba energije samoobnovljiva in ne povzro\xc4\x8da onesna\xc5\xbeevanja. Mogo\xc4\x8da je tudi izdelava \xc2\xbbenergetsko pridobitvenih poslopij\xc2\xab, ki pridelajo ve\xc4\x8d energije, kot jo porabijo, prese\xc5\xbeek pa bi bilo potem mogo\xc4\x8de prodati omre\xc5\xbeju. V Zdru\xc5\xbeenih dr\xc5\xbeavah ocenjujejo okoljsko trajnost struktur z ocenjevalnim sistemom LEED.'